b'\n_START_ARTICLE_\nS\xc3\xa1ndor Mikola\n_START_SECTION_\n\xc5\xbdivljenje\n_START_PARAGRAPH_\nMed letoma 1891 in 1895 je \xc5\xa1tudiral fiziko in matematiko na Katoli\xc5\xa1ki univerzi P\xc3\xa1zm\xc3\xa1ny P\xc3\xa9ter v Budimpe\xc5\xa1ti. Po diplomi je postal profesor in kasneje \xc5\xa1e ravnatelj evangeli\xc4\x8danske gimnazije v Budimpe\xc5\xa1ti; to delo je opravljal do svoje upokojitve leta 1935. Aktivno se je ukvarjal s fizikalnimi eksperimenti na podro\xc4\x8dju elektrike, kar mu je leta 1923 prineslo \xc4\x8dlanstvo v Mad\xc5\xbearski akademiji znanosti, hkrati pa je bil tudi zavzet pedagog._NEWLINE_V javnosti je bil znan tudi kot vnet zagovornik t. i. vendske teorije izvora Prekmurcev in Porabcev, ter nasprotnik priklju\xc4\x8ditve Prekmurja Kraljevini SHS po prvi svetovni vojni. Na pari\xc5\xa1ki mirovni konferenci je nastopal kot mad\xc5\xbearski izvedenec za Slovensko krajino in napisal ve\xc4\x8d bro\xc5\xa1ur, v katerih je utemeljeval neslovensko poreklo Prekmurcev. Urejeval in izdajal je tudi iredentisti\xc4\x8dni mese\xc4\x8dnik Domovina ter v obmejnih vaseh prirejal shode proti kraljevini._NEWLINE_Med drugo svetovno vojno je bil predsednik raznarodovalnega Mad\xc5\xbearskega izobra\xc5\xbeevalnega dru\xc5\xa1tva Vendske krajine. Po vojni je bil kraj\xc5\xa1i \xc4\x8das zaprt v Kidri\xc4\x8devem. Umrl je Nagykanizsi na Mad\xc5\xbearskem. Danes se po njem imenuje mad\xc5\xbearska nagrada za dose\xc5\xbeke na podro\xc4\x8dju pou\xc4\x8devanja fizike.'